टेनिस रैंकिंग : सानिया को युगल में फायदा  
सानिया मिर्जा को डब्ल्यूटीए द्वारा जारी ताजा विश्व वरीयता युगल क्रम में एक पायदान का फायदा हुआ है जबकि एकल में वह 86वें स्थान पर बरकरार हैं।
भारत की स्टार टेनिस खिलाड़ी सानिया मिर्जा को महिला टेनिस संघ (डब्ल्यूटीए) द्वारा सोमवार को जारी ताजा विश्व वरीयता युगल क्रम में एक पायदान का फायदा हुआ है जबकि एकल में वह 86वें स्थान पर बरकरार हैं।  'डब्ल्यूटीए' की आधिकारिक वेबसाइट के मुताबिक, हाल में बाएं घुटने का ऑपरेशन कराने वाली सानिया युगल क्रम में 12वें से 11वें स्थान पर पहुंच गई हैं। दूसरी ओर, पेशेवर टेनिस संघ (एटीपी) द्वारा जारी विश्व वरीयता एकल क्रम में सोमदेव देवबर्मन 84वें स्थान पर बरकरार हैं।   युगल के एकल क्रम में महेश भूपति सातवें स्थान पर हैं जबकि लिएंडर पेस आठवें स्थान पर बरकरार हैं वहीं टीम युगल रैंकिंग में भूपति और पेस चौथे स्थान पर हैं। रविवार को स्टॉकहोम ओपन चैम्पियनशिप का युगल खिताब जीतने वाले रोहन बोपन्ना युगल के एकल क्रम में 16वें स्थान पर हैं जबकि युगल टीम रैंकिंग में वह पाकिस्तान के एसाम उल हक कुरैशी के साथ सातवें स्थान पर हैं।